《天开图画亭》
宋代·王正已

夜来残暑鏖西风，秋声摵摵先井桐。
纤云四卷天开容。一碧万里磨青铜。
使君退食新凉逢，厌看凝寝江云深。
领客欲送孤飞鸿，城隅高亭湿青红。
旷望四野开心胸，前瞻江山胜而雄。
瑠璃波光群玉峰，水墨正尔难为工。
天开地辟今古中，此景自若无初终。
天岂为我施新功，我心得之眼相从。
收入几席无遗踪，锦囊得助防诗穷。
向来神秀造化钟，李成郭熙将无同。
强名图画托天公，抚掌一笑浮金钟。